[{"text_idx": "#000001", "text": "Gwersylloedd Ieuenctid yng Nghoetir Anian"}, {"text_idx": "#000004", "text": "Ar o\u0302l cyrraedd, y dasg gyntaf i fyfyrwyr oedd rhoi eu pebyll i fyny. Yn dilyn cinio o amgylch y ta\u0302n, aethant ar daith gerdded cyfeiriadedd o amgylch y safle i archwilio\u2019r gwahanol gynefinoedd. Roedd hyn yn cynnwys cerdded trwy\u2019r afon i fyny\u2019r ceunant. Fe wnaethant gerdded YN yr afon a oedd yn uchafbwynt eu hwythnos i lawer o fyfyrwyr! Ar o\u0302l swper o amgylch y ta\u0302n, siaradodd Jane a Caspar a\u0302\u2019r myfyrwyr am fywyd yn Oes y Cerrig a dangos yr offer a\u2019r dillad a fyddai wedi cael eu defnyddio."}, {"text_idx": "#000005", "text": "Diwrnod ta\u0302n oedd diwrnod dau. Dangoswyd gwahanol ddefnyddiau naturiol i\u2019r myfyrwyr i\u2019w defnyddio ar gyfer rhwymwr ac yna cymerasant ran mewn her \u2018un matsien\u2019. Gan weithio mewn parau, rhoddwyd un matsien a rhywfaint o rwymwr i bob pa\u0302r. Gofynnwyd iddynt ddychmygu eu bod yn oer a gwlyb, allan ar fynydd ac arnynt angen dirfawr am wres a bwyd. Dim ond un matsien oedd ar gael felly dyma fyddai eu hunig siawns o gynnau da\u0302n. Yr her oedd cynnau ta\u0302n a\u2019i gadw i fynd am 3 munud. O\u2019r ddau grw\u0302p ysgol, dim ond un pa\u0302r a lwyddodd i gyflawni\u2019r her."}, {"text_idx": "#000006", "text": "Yna aeth y grwpiau ymlaen i ddefnyddio fflint a dur a llwyddodd pob pa\u0302r i gynnau ta\u0302n gan ddefnyddio\u2019r dull hwn cyn dysgu tanio ta\u0302n trwy ffrithiant. Mae hon yn grefft fedrus iawn ac roedd yn her enfawr i\u2019r myfyrwyr i gyd. Roedd yn dda gweld eu penderfyniad, eu gwytnwch a\u2019u hymgysylltiad llwyr a\u0302\u2019r dasg. Er na lwyddodd llawer o fyfyrwyr i gynnau ta\u0302n gan ddefnyddio\u2019r dull hwn, dysgodd pob un ohonynt lawer a dangos parch newydd at da\u0302n."}, {"text_idx": "#000007", "text": "Gyda\u2019r nos, cafodd y grwpiau sesiwn adrodd stori o amgylch y ta\u0302n, dan arweiniad Milly Jackdaw."}, {"text_idx": "#000008", "text": "Chwilota oedd ar y gweill ar y trydydd diwrnod. Aethon ni am dro, chwilota am fwyd a gorffen gyda nofio gwyllt mewn afon leol. Ymatebodd y ddau grw\u0302p yn wahanol iawn i\u2019r diwrnod hwn. Fe wnaeth un grw\u0302p fwynhau agwedd gorfforol y dydd yn fawr (cerdded a nofio) tra bod y grw\u0302p arall wedi ymateb yn wirioneddol dda i\u2019r chwilota, yn llenwi eu boliau ar lus a chasglu planhigion gwyllt ar gyfer gwneud pesto ar gyfer ein pryd nos. Ar o\u0302l dychwelyd i\u2019r gwersyll dysgodd y myfyrwyr i baratoi brithyll a gafodd eu coginio wedyn dros y ta\u0302n. Am wledd!"}, {"text_idx": "#000009", "text": "Ar y pedwerydd diwrnod mwynheuwyd crefftau. Ar o\u0302l cynaeafu coed gwyrdd addas ar y safle, dysgodd un grw\u0302p gerfio llwyau tra bod y grw\u0302p arall yn gwneud cyllyll menyn. Gyda\u2019r nos rhoddwyd bagiau bivvy i bawb a chawsom \u2018gysgu allan\u2019 o dan y se\u0302r, profiad hudolus."}, {"text_idx": "#000011", "text": "Tynnwyd y gwersyll i lawr a ffarwelio. Yn y cylch cau o amgylch y ta\u0302n dywedodd un myfyriwr, \u201cDiolch am fy mhrofiad gwersylla cyntaf. Diolch am y caneuon ac am ddysgu fi, os ydw i\u2019n isel fy ysbryd, i fynd i fyd natur a\u2019r coed a byddan nhw\u2019n fy helpu. \u201c"}, {"text_idx": "#000012", "text": "Mewn adborth gan staff yr ysgol, dywedwyd bod \u201cy ffocws ar weithgareddau ymwybyddiaeth ofalgar ac yn o\u0302l i natur yn wych i ail-gysylltu\u2019r bobl ifanc a\u0302\u2019r awyr agored i ffwrdd o dechnoleg\u201d ac \u201croedd lleoliad yn wych.\u201d"}, {"text_idx": "#000014", "text": "Ymrwymodd y myfyrwyr yn llawn i\u2019r profiad ac wrth i\u2019r wythnos fynd heibio gwelsom rai newidiadau gwych. Roedd y myfyrwyr yn chwerthin, yn crio ac yn cefnogi ei gilydd. Buont yn gweithio fel ti\u0302m yn gofalu am y ta\u0302n, yn paratoi prydau bwyd, yn helpu i ddiogelu\u2019r pebyll. Fe wnaethant ymgysylltu a\u0302 staff ac roeddent wrth eu bodd yn dysgu am yr amgylchedd yr oeddent ynddo ac yn gwerthfawrogi pwysigrwydd yr amrywiaeth a gwarchod y cynefin naturiol."}, {"text_idx": "#000015", "text": "Roedd y myfyrwyr yn bwyta\u2019n dda, yn gwerthfawrogi\u2019r \u2018amser o amgylch y ta\u0302n\u2019 yn sgwrsio ac yn rhannu straeon. Mynegodd un myfyriwr, \u2018Dyma ystyr teulu go iawn.\u2019"}, {"text_idx": "#000016", "text": "Erbyn diwedd yr wythnos roedd y myfyrwyr yn \u2018llwyth\u2019; roeddent wedi cydnabod eu cryfderau a\u2019u gwendidau eu hunain ac wedi rhannu\u2019r gwaith gwersyll yn unol a\u0302 hynny. Gwelsom fa\u0302n anghydfodau yn cael eu datrys ymysg ei gilydd, gwelsom wynebau trist pan ddaeth yn amser gadael, gwelsom blant hapus i ffwrdd o\u2019r cyfryngau cymdeithasol, gwelsom blant yn rhannu brwydrau personol ac yn cael eu cefnogi gan gyfoedion."}, {"text_idx": "#000019", "text": "Yn olaf roedd pob rhiant yn gefnogol iawn ac yn ddiolchgar bod eu plant wedi cael cyfle i brofi\u2019r Gwersyll Gwyllt."}, {"text_idx": "#000020", "text": "Roedd y gwersyll yn llawn profiadau newydd a heriau personol i\u2019r bobl ifanc, rhai yr oeddynt yn eu croesawu a\u2019u mwynhau. Roedd eu hadborth ysgrifenedig yn adlewyrchu eu synnwyr o oresgyn heriau, cael hwyl, gwerthfawrogiad a thristwch pan oedd hi\u2019n amser gadael. Crynhodd un myfyriwr: \u201cRwy\u2019n teimlo\u2019n gartrefol yma. DWI\u2019N DWLI ARNO! \u201d"}, {"text_idx": "#000021", "text": "Rydym yn cytuno a\u0302\u2019r teimlad bod angen i bob person ifanc gael y profiad hwn. Mae\u2019r cysylltiad a\u0302 natur a chyda\u2019i gilydd yn eu hail-gysylltu a\u0302 bywyd go iawn. Rydym yn edrych ymlaen at groesawu mwy o bobl ifanc ar gyfer Gwersylloedd Gwyllt ym Mwlch Corog. Ein cynllun yw cynnal chwech o\u2019r rhain bob blwyddyn. Cafodd y pedwar a gynlluniwyd ar gyfer Mai a Mehefin 2020 eu gohirio oherwydd y pandemig, ac mae\u2019n ymddangos yn annhebygol y bydd y ddau a gynlluniwyd ar gyfer mis Medi yn gallu digwydd. Felly mae\u2019n ddigon posib y byddwn ni\u2019n edrych ymlaen at 2021 ar gyfer y gwersylloedd nesaf."}]